Chuck Norris

**Carlos Ray ”Chuck” Norris Jr.** (10. maaliskuuta 1940 Ryan, Oklahoma, Yhdysvallat – 19. maaliskuuta 2026 Kauai, Havaiji, Yhdysvallat) oli yhdysvaltalainen taistelulajien taitaja ja näyttelijä. Hänellä oli yhdeksännen danin musta vyö Tang Soo Dossa, kahdeksannen danin musta vyö taekwondossa sekä kolmannen asteen musta vyö brasilialaisessa jujutsussa.

Norris oli tunnettu toimintasankarin rooleistaan elokuvissa. Hän näytteli muun muassa elokuvissa *[[Lohikäärmeen tie]]* ja *[[The Expendables 2]]* sekä televisiosarjassa *[[Walker, Texasista]]*.

## Nuoruus
Carlos Ray ”Chuck” Norris syntyi 10. maaliskuuta 1940 Ryanin kaupungissa Oklahoman osavaltiossa. Hänen äitinsä oli kotiäiti Wilma Norris ja isä Ray Norris, joka oli mekaanikko, linja-autonkuljettaja ja rekkakuski. Kumpikin vanhemmista oli puoliksi cherokee-intiaani, puoliksi irlantilainen. Norris kuvaili isäänsä, toisen maailmansodan sotaveteraania alkoholistiksi. Norrisilla oli kaksi nuorempaa veljeä, joista toinen oli elokuvatuottaja Aaron Norris.

Norrisin vanhemmat erosivat hänen ollessaan 16-vuotias, minkä jälkeen hän muutti äitinsä ja veljiensä kanssa ensin Kansasiin ja sieltä Kaliforniaan. Kaliforniassa hän valmistui high schoolista ja avioitui tyttöystävänsä Diane Holechekin kanssa ollessaan 18-vuotias.

Vuonna 1958 Norris liittyi Yhdysvaltain ilmavoimiin sotilaspoliisiksi ja hänet lähetettiin Etelä-Koreaan. Siellä hän sai lempinimekseen Chuck ja alkoi harjoitella Tang Soo Doa.

Norris kertoi elämäkerrassaan, että hänellä on Tang Soo Dosta ja taekwondosta musta vyö, jotka hän sai ollessaan Etelä-Koreassa. Sittemmin vuonna 1997 hänelle myönnettiin kahdeksannen danin musta vyö taekwondossa. Näiden ohella hän harjoitteli judoa. Myöhemmin Norris kehitti uuden *chun kuk do* -taistelulajin. Hän harjoitteli myös Shitō-ryū-karatea ja brasilialaista jujutsua, josta hänellä oli myös musta vyö.

## Ura
### Karate
Norris palasi Yhdysvaltoihin vuonna 1962. Hän avasi karatekouluketjun, jonka oppilaina olivat monet julkisuuden henkilöt kuten Steve McQueen, Chad McQueen, Bob Barker, Priscilla Presley, Donny Osmond ja Marie Osmond.

Vuonna 1964 Norris kohtasi pian tämän jälkeen kuuluisuuteen nousseen Bruce Leen Kalifornian Long Beachillä. Vuonna 1968 Norris saavutti keskisarjan karatemestaruuden. Vuonna 1969 hän voitti karaten kolmoiskruunun vuoden eniten voittoja saavuttaneena kilpailijana sekä *Black Belt* -lehden myöntämän *Vuoden ottelija* -palkinnon. Chuck Norris oli voittamaton karaten keskisarjan maailmanmestari vuosina 1968–1974, kunnes luopui tittelistä.

### Näyttelijänä

Norrisin ensiesiintyminen tapahtui vuonna 1969 Dean Martinin elokuvassa *[[Matt Helm kultaloukussa]]*. Hänen rooliansa ei kuitenkaan tuossa elokuvassa mainittu lopputeksteissä. Bruce Lee halusi ystävänsä Norrisin näyttelemään esikoisohjaukseensa *[[Lohikäärmeen tie]]* (1972). Elokuvasta tuli hitti, ja sen päätti 10 minuuttia kestänyt taistelukohtaus Leen ja Norrisin välillä. Tuolloin Norris ei vielä varsinaisesti kiinnostunut näyttelemisestä, mutta sai elokuvan jälkeen kaksi pientä roolia vuosina 1973 ja 1974. Steve McQueen kuitenkin kannusti Norrisia ottamaan näyttelemisen vakavammin, ja tämä kävi 1974 MGM:n kursseilla.

Norrisin ensimmäinen päärooli oli toimintaelokuvassa *[[Murskaajat]]* (1977). Siinä hän näyttelee rekkakuskia, joka etsii korruptoituneen tuomarin hallitsemassa kaupungissa kadonnutta veljeänsä. Elokuva menestyi hyvin, ja Norrisista tuli sen jälkeen pienen budjetin toimintaelokuvien tähtinäyttelijä, jonka elokuvat saivat vakiintuneen katsojakunnan.

Norrisin seuraavat elokuvat olivat Martial Arts -painotteisia toimintatrillereitä, kuten *[[Yhden miehen armeija]]* ja *[[The Octagon – hiljaiset tappajat]]*. Hän alkoi saada kiinnostusta myös isommilta tuotantoyhtiöiltä, ja hän näytteli 1983 trillerissä *[[Yksinäinen susi McQuade]]*. Siinä Norris esitti asekauppiaita vastaan taistellutta Texas Rangeria.

Norris esiintyi vuodesta 1984 monissa Cannon Filmsin tuotannoissa ja teki yhtiölle neljässä vuodessa kahdeksan elokuvaa. *[[Suoraa toimintaa]]* (1984) kertoi yhdysvaltalaisten sotavankien pelastusoperaatiosta Vietnamin sodassa. Norris omisti sen ja sen jatko-osat veljelleen Wielandille, joka kuoli Vietnamin sodassa. Kriitikoiden mukaan *Suoraa toimintaa* lainasi aivan liian selkeästi Sylvester Stallonen Rambo-elokuvista. Se oli silti Norrisin tuottoisin elokuva, joka tuotti Yhdysvalloissa yli 22,5 miljoonaa dollaria. Sitä ennen tehty *Yhden miehen armeija* oli hänen ensimmäinen elokuvansa, joka ylitti  dollarin tuoton.

Norris sai elokuvasta *[[Vaikenemisen laki]]* (1985) ensimmäisen kerran pääosin positiivisia arvioita, ja seuraavana vuonna hän näytteli toimintaelokuvassa *[[Delta Force (elokuva)|Delta Force]]*. Elokuvan ja sen jatko-osan Norris teki Cannon Filmsille, jolle tehtiin myös elokuva *[[Tulijalka]]*.

Norris jatkoi vielä 1990-luvulla monissa toimintaelokuvissa, joista monet ohjasi hänen veljensä Aaron. Norrisin rooleista vuosikymmenen suosituin oli Cordell ”Cord” Walker sarjassa *[[Walker, Texasista]]*, jota esitettiin 1993–2001 CBS-televisioyhtiöllä. *Yksinäinen susi McQuadesta* inspiraationsa saaneessa sarjassa Norris näytteli rangeria, joka turvautui usein taistelulajeihin.

Norris näytteli 2000-luvulla huomattavasti vähemmän kuin aiemmin. Hän päätti näyttelijänuransa elokuvaan *[[The Cutter]]*, jossa hän esiintyi yhdessä Daniel Bernhardtin kanssa. Elokuva julkaistiin suoraan DVD:lle vuonna 2005. Heinäkuussa 2011 Norrisin ilmoitettiin palaavan takaisin elokuvien pariin elokuvan *[[The Expendables 2]]* myötä, jossa hän esiintyy muun muassa Sylvester Stallonen, Bruce Willisin ja Arnold Schwarzeneggerin kanssa. Elokuva sai ensi-iltansa elokuussa 2012. Norrisilla on urastaan tähti Walk of Famella.

### Viimeiset vuodet: meemeissä, mainoksissa ja poliittisena vaikuttajana

Norris teki 2000-luvulla vain joitakin elokuvia, mutta hän toimi aktiivisesti monien tuotteiden mainoskasvona ja esiintyi muun muassa kuntoiluvälineiden infomercial-mainoksissa. Suomessa Norris tähditti vuonna 2018 suomalaisen hampurilaisravintolaketjun Hesburgerin mainoksia. Yhtiön mukaan mainosten tavoitteena oli tuoda esille Hesburgerin sovellusta.

Norrisista tuli uransa aikana myös internet-ilmiö, kun hänestä luotiin meemejä, joilla viitattiin hänen vahvuuteensa ja kaikkivoipaisuuteensa.

Norris oli poliittisesti konservatiivi ja republikaanisen puolueen pitkäaikainen tukija. Hän tuki muun mussa 2008 republikaanien Mike Huckabeeta, vuonna 2012 Newt Gingrichiä ja presidentinvaaleissa 2016 Donald Trumpia. Norris myös sanoi, että Barack Obaman presidentiksi valinnan seurauksena Yhdysvallat ajautuisi tuhannen vuoden pimeyteen.

Norris kirjoitti urallaan myös toistakymmentä kirjaa. Hänen teoksiinsa kuuluu taistelulajien oppaita, kaksi muistelmaa ja kaksi romaania sekä konservatiivisen aktivismin käsikirja *Black Belt Patriotism: How to Reawaken America*.

## Yksityiselämä

Chuck Norris avioitui vuonna 1958 Dianne Holechekin kanssa. Samana vuonna Norris liittyi Yhdysvaltain ilmavoimiin sotilaspoliisiksi, ja hänet lähetettiin Etelä-Koreaan. Kun Norris palasi Etelä-Koreasta takaisin Yhdysvaltoihin, hän sai vaimonsa kanssa esikoispoika  Miken vuonna 1962. Vuonna 1965 syntyi heidän toinen poikansa Eric. Norris sai myöhemmin tietää, että vuonna 1964 hänelle oli syntynyt avioliiton ulkopuolisesta suhteesta tytär. Vuonna 1988 Norris ja Holechek erosivat kolmenkymmenen vuoden avioliiton jälkeen.

Vuonna 1990 Norris perusti voittoa tuottamattoman organisaation *Kick Drugs Out of America*, joka tunnetaan nimellä *Kickstart Kids*. Norris avioitui uudelleen vuonna 1998 malli Gena O’Kelleyn kanssa. Vuonna 2001 pariskunnalle syntyi kaksoset, poika ja tytär. Esikoinen eli Mike Norris on myös näyttelijä ja esiintynyt muiden muassa elokuvassa *[[Jäätävä polte]]*.

### Kuolema

Norris sai Havaijilla sairauskohtaukseen ja joutui sairaalaan maaliskuussa 2026. Hän kuoli 86-vuotiaana 19. maaliskuuta 2026. Hänen perheensä ilmoitti hänen kuolemastaan Instagramissa seuraavana päivänä.

## Filmografia

## Lähteet

## Aiheesta muualla

*